Koti » Raportit » Amatööri Brown yllätti huonon Dingin
Oliver Brown kohtasi Ding Junhuin Wuxi Classicin karsinnoissa. Amatööri Brownin arpaonni ei ollut suotuisa, mutta tilaisuuksia hän sai – Ding ei ollut parhaimmillaan. Avausfreimissä molemmilla oli useita paikkoja. Brown ehti jo pussittaa freimipallon, ja tilanteessa, jossa vastustaja tarvitsi kolme snookeria, hän lähti käsittämättömästi yrittämään hienoa mutta todella vaikeaa pussitusta. Se ei onnistunut, ja Ding pääsi pöydälle. Hän teki erinomaisia lyöntejä tehden snookerin toisensa perään, ja pian Ding sai tarvittavat virhepisteet. Hän pääsi myös tyhjentämään pöytää, mutta helppo ruskea ei mennyt pussiin ja Brown pääsi pöydälle. Hyvän Brownin turvalyönnin jälkeen Ding jätti pussituspaikan, ja Brown voitti lopulta freimin. Brown voitti myös toisen freimin, kun Ding pussitti kahdesti valkoisen huolimattomilla lyönneillään. Selvästi paremmalla itseluottamuksella ottelun alkuun verrattuna pelannut Brown vankisti johtoaan 3-0-lukemiin Dingin helpon pussitusvirheen jälkeen tekemällä 72 pisteen lyöntisarjan ja neljäs freimi Brownin tilille tuli takkuisan taiston jälkeen.
Tauon jälkeen Ding aloitti pirteästi, mutta hyvä vire kesti vain hetken. Kumpikaan ei tehnyt suuria lyöntisarjoja. Ottelu ratkesi, kun viimeisen punaisen jälkeen Ding jätti äärimmäisen helpon pinkin pussin suulle. Brown tyhjensi pinkkiin asti ja voitti ottelun 5-0. Ding oli läpi ottelun huono ja ansaitsi hävitä. Ainoastaan ensimmäisen framen snookerien rakentelu oli samaa Dingiä, jota viime kausilla olemme tottuneet näkemään.
Peter Lines liittyy poikansa Oliver Linesin seuraan Wuxi Classicin pääsarjaan. Isä-Lines voitti Liu Chuangin 5-0. 23-vuotias kiinalainen sai ottelussa vain 72 pistettä. Lines ei myöskään vakuuttanut, mutta pelasi riittävän hyvin voittaakseen.
5 + yhdeksän =